Stem nee teen Discovery Bank se rasseplan - Solidariteit WêreldSolidariteit Wêreld
Tuis › Mediaverklarings › Stem nee teen Discovery Bank se rasseplan
Stem nee teen Discovery Bank se rasseplan
Discovery gaan in Maart 'n nuwe bank loods.
Hulle noem dit 'n nuwegenerasie-bank, die eerste gedragsbank waar mense voordele volgens hul gedrag gaan verdien. Kliënte kry beter of slegter voordele afhangend van hul finansiële gedrag. Dit is 'n innoverende, blink idee – goeie gedrag bepaal jou voordele.
Discovery Bank gaan ook sy kliënte volgens ras beloon. Swart kliënte kry 10% van die aandele in die bank omdat hulle swart is.
Dit is 'n baie ou, uitgediende idee – jou ras bepaal jou voordele.
Sonder om te blik of te bloos het Discovery homself in 'n staatsdepartement verander. Discovery het dieselfde rasse-ideologie as dié van die regering as sy ideologie aangeneem – een waar jou waarde in jou velkleur gesetel lê.
Toe hulle voor die keuse gestel is om te kies vir die regering of vir hul kliënte, het hulle in 'n kwessie van 'n hartklop hul wit kliënte op aandrang van die staat in tweedeklaskliënte verander. So het hulle bloot 'n verlengstuk van die regering en sy rasse-ideologie geword.
Discovery Bank gaan inderdaad 'n nuwegenerasie-bank wees, 'n bank waar alle kliënte gelyk gaan wees – maar waar swart kliënte meer gelyk as wit kliënte is.
Wit Suid-Afrikaners het nog reusekoopkrag.
Wit Suid-Afrikaners het net soveel as enige ander groep aan Discovery help bou.
Tog sê Discovery aan sy wit kliënte dat hulle minder werd is;
dat as twee kliënte met presies dieselfde finansiële situasie deur die bank se deure stap, die swart kliënt meer werd is omdat hy swart is.
Al wat wit Suid-Afrikaners wil hê, is dat Discovery alle kliënte as ewe waardevol beskou, ongeag hul velkleur; dat Discovery baklei teen die regering se rasse-ideologie, eerder as om dit help implementeer.
Wit Suid-Afrikaners het 'n stem, 'n stem wat gehoor moet word.
Gebruik hierdie stem en sê nee vir Discovery Bank se rasseplan.
Stem nee vir die idee dat jy minder werd is weens jou velkleur.
Stem nee vir tweedeklaskliënt wees omdat jy wit is.
Stem nee vir dubbelstandaarde en ongelyke behandeling.
Maak dit duidelik aan Discovery dat hulle vir die regering en sy rassebeheptheid kan kies ten koste van hul wit kliënte, maar dat daar 'n prys verbonde is aan daardie keuse.
Solidariteit gaan 'n reuseveldtog vir 'n stem nee-veldtog Discovery Bank se rasseplan loods. Die veldtog begin in Februarie en eindig om saam te val met die bank se loodsing in Maart. Saam met Solidariteit en duisende ander soos jy gaan ons die nee-stemme in Maart aan Discovery oorhandig.